NORAKSTS

|  |  |
| --- | --- |
| 22.12.2022. | Nr.18/9 |

###### PAŠVALDĪBAS LĪDZDALĪBAS IZVĒRTĒJUMS

###### SIA “ZEMGALES EKO”

(ziņo: S.Barone-Upeniece)

**Atklāti balsojot: PAR – 12** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors), **PRET – nav**, **ATTURAS – 3** (G.Kurlovičs, A.Rublis, A.Tomašūns),

SIA “Zemgales EKO” ir 100% Jelgavas valstspilsētas pašvaldībai piederoša kapitālsabiedrība, kuras pamatdarbība ir sanitārās tīrības uzturēšanu pašvaldības teritorijā, sadzīves atkritumu šķirošanas laukumu apsaimniekošana, pašvaldības funkcijas izpilde dzīvnieku labturības jomā.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu  
SIA “Zemgales EKO”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK), biedrību “Latvijas ūdensapgādes un kanalizācijas uzņēmumu asociācija” (turpmāk – LŪKA), biedrību “LATVIJAS ATKRITUMU SAIMNIECĪBAS UZŅĒMUMU ASOCIĀCIJA” (turpmāk – LASUA) un Konkurences padomi (turpmāk – KP).

LTRK 29.08.2022. vēstulē Nr.2022/701 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK aicina pašvaldību, lemjot par līdzdalības saglabāšanu  
SIA "Zemgales EKO", ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrību sniegtos pakalpojumus un pēc iespējas vairāk kapitālsabiedrību darbības nodrošināšanā iesaistīt privāto sektoru un regulāri pārskatīt kapitālsabiedrības sniegto pakalpojumu izmaksu pamatotību, lai pēc iespējas mazāk ietekmētu konkurenci.

LASUA 12.09.2022. vēstulē Nr. 30/09-22 pauž viedokli, ka Civitta veiktais izvērtējums ir atbilstošs normatīvajiem aktiem, kā arī pietiekami pamatots un izvērsts, lai pašvaldība varētu skatīt jautājumu par tās līdzdalības saglabāšanu SIA “Zemgales EKO”.

KP 09.12.2022. vēstulē Nr. 1.7-2/1207 atzinusi, ka atbilstoši likuma “Par pašvaldībām” 15.panta pirmās daļas 1. un 2.punktam pašvaldības pienākums ir organizēt komunālos pakalpojumus sadzīves atkritumu apsaimniekošanā un gādāt par administratīvās teritorijas sanitāro tīrību un drošību, līdz ar to KP vērtējumā sabiedrisko tualešu pieejamības nodrošināšana ir atzīstama par stratēģiski svarīgu pakalpojumu. Tomēr pašvaldībai būtu jāveic tirgus izpēte, noskaidrojot, vai privātajiem tirgus dalībniekiem būtu interese sniegt sabiedrisko tualešu apsaimniekošanas pakalpojumus, kā arī, vai šādu pakalpojumu nodošana privātajiem tirgus dalībniekiem būtu ekonomiski pamatota. Tikai pamatojot iespējamas tirgus nepilnības pastāvēšanu konkrētajā pakalpojumu tirgū, proti, situāciju, ka tirgū nedarbojas tirgus dalībnieki, kas varētu un būtu gatavi sniegt ar sabiedrisko tualešu apsaimniekošanu saistītos darbus, Kapitālsabiedrībai ir pamats iesaistīties šo pakalpojumu sniegšanā.

Ņemot vērā, ka atbilstoši Veterinārmedicīnas likuma 21.1.pantā noteiktajam, Dzīvnieku aizsardzības likuma 8. panta trešajai daļai, Pašvaldībai pastāv ar likumu noteikts pienākums nodrošināt dzīvnieku labturību un šo pakalpojumu sniegšana izriet no normatīvo aktu prasībām, KP secinājusi, SIA “Zemgales EKO” sniegtais pakalpojums atzīstams par stratēģiski svarīgu VPIL 88. panta pirmās daļas 2. punkta izpratnē.

KP atgādina par nepieciešamību Kapitālsabiedrībai patstāvīgi regulāri veikt konkurences neitralitātes izvērtējumus, lai novērstu darbības neatbilstības Konkurences likuma 14.1 pantam riskus.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “Zemgales EKO” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 2.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību SIA “Zemgales EKO” un turpināt kapitālsabiedrības darbību esošajā statusā.
3. Noteikt, ka SIA “Zemgales EKO” vispārējais stratēģiskais mērķis 2023.-2027.gadam ir sanitārās tīrības uzturēšanu pašvaldības teritorijā, atkritumu šķirošanas infrastruktūras uzturēšana un attīstīšana, pašvaldības funkciju izpilde dzīvnieku labturības jomā.
4. Uzdot kapitāla daļu turētāja pārstāvim kontrolēt SIA “Zemgales EKO” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī